CELEX: 32014R0633
Language: mt
Date: 2014-06-13 00:00:00
Title: Regolament tal-Kummissjoni (UE) Nru 633/2014 tat- 13 ta' Ġunju 2014 li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill u l-Anness I tar-Regolament (KE) Nru 854/2004 tal-Parlament Ewropew u tal-Kunsill fir-rigward tar-rekwiżiti speċifiċi għall-immaniġġar ta' kaċċa salvaġġa kbira u għall-ispezzjoni post mortem tal-kaċċa salvaġġa  Test b'rilevanza għaż-ŻEE

14.6.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 175/6
               
            REGOLAMENT TAL-KUMMISSJONI (UE) Nru 633/2014
      tat-13 ta' Ġunju 2014
      li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill u l-Anness I tar-Regolament (KE) Nru 854/2004 tal-Parlament Ewropew u tal-Kunsill fir-rigward tar-rekwiżiti speċifiċi għall-immaniġġar ta' kaċċa salvaġġa kbira u għall-ispezzjoni post mortem tal-kaċċa salvaġġa
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u b'mod partikolari l-Artikolu 10(1) u (2) tiegħu,
      Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (2), u b'mod partikolari l-Artikolu 17(1) tiegħu,
      Billi:
      
                  (1)
               
               
                  Ir-Regolament (KE) Nru 853/2004 jistabbilixxi regoli speċifiċi ta' iġjene għall-ikel li joriġina mill-annimali. Dan jipprevedi, inter alia, ir-rekwiżiti għall-produzzjoni u t-tqegħid fis-suq tal-laħam tal-kaċċa salvaġġa. L-operaturi tan-negozji tal-ikel għandhom jiżguraw li dan it-tip ta' laħam jitqiegħed fis-suq biss jekk jiġi prodott b'konformità mat-Taqsima IV tal-Anness III ta' dak ir-Regolament.
               
            
                  (2)
               
               
                  Id-Direttiva tal-Kunsill 89/662/KEE (3), tipprevedi li Stati Membri għandhom jiżguraw li l-ispezzjonijiet veterinarji fl-oriġini u fid-destinazzjoni jitwettqu fuq prodotti li joriġinaw mill-annimali suġġetti għal kummerċ intra-Unjoni.
               
            
                  (3)
               
               
                  Il-verifiki mwettqa fil-livell tal-Unjoni mill-Uffiċċju Alimentari u Veterinarju tal-Kummissjoni Ewropea fl-Istati Membri wrew li l-kummerċ ta' kaċċa selvaġġa kbira mhux misluħa minn sit tal-kaċċa għal stabbiliment li jimmaniġġa annimali tal-kaċċa li jinsab fit-territorju ta' Stat Membru ieħor huwa prattika komuni li tkopri parti sinifikanti tal-laħam tal-kaċċa selvaġġa prodott fl-Unjoni.
               
            
                  (4)
               
               
                  Din il-prattika ħolqot inċertezzi fuq l-applikazzjoni prattika tad-dispożizzjonijiet attwali tar-Regolament (KE) Nru 853/2004 u l-ħtieġa ta' konformità mad-dispożizzjonijiet tad-Direttiva 89/662/KEE b'mod partikolari kif jiġi sodisfatt l-obbligu li jiġi żgurat il-livell xieraq ta' kontrolli uffiċjali fl-oriġini.
               
            
                  (5)
               
               
                  Għaldaqstant, sabiex jiġi żgurat li d-dispożizzjonijiet tar-Regolament (KE) Nru 853/2004, u tad-Direttiva 89/662/KEE jiġu sodisfatti, jeħtieġ li jiġu ssupplimentati d-dispożizzjonijiet tar-Regolament (KE) Nru 853/2004 dwar it-trasport u l-kummerċ ta' kaċċa selvaġġa kbira mhux misluħa b'ċertifikazzjoni ta' konformità mad-dispożizzjonijiet tal-UE fil-post tal-oriġini. Sabiex jiġi evitat piż amministrattiv sproporzjonat, għandu jitħalla approċċ alternattiv ibbażat fuq dikjarazzjoni ta' persuna mħarrġa, jekk stabbiliment li jimmaniġġa annimali tal-kaċċa, qrib iż-żona tal-kaċċa, ikun jinsab fi Stat Membru ieħor.
               
            
                  (6)
               
               
                  Għaldaqstant, ir-Regolament (KE) Nru 853/2004 għandu jiġi emendat skont dan.
               
            
                  (7)
               
               
                  Il-Kapitolu VIII tat-Taqsima IV tal-Anness I tar-Regolament (KE) Nru 854/2004 jistabbilixxi r-rekwiżiti speċifiċi għall-kontrolli uffiċjali dwar il-laħam tal-kaċċa selvaġġa. Skont id-dispożizzjonijiet stabbiliti f'dak il-Kapitolu, matul l-ispezzjoni post mortem, il-veterinarju uffiċjali tal-istabbiliment li jimmaniġġa l-annimali tal-kaċċa għandu jqis id-dikjarazzjoni jew l-informazzjoni pprovduta mill-persuna mħarrġa involuta fil-kaċċa tal-annimal skont ir-Regolament (KE) Nru 853/2004. F'każijiet fejn il-kaċċa selvaġġa kbira mhux misluħa tiġi ttrasportata minn sit tal-kaċċa fi Stat Membru ieħor, huwa xieraq li l-veterinarji uffiċjali jivverifikaw ukoll li ċ-ċertifikat rilevanti jakkumpanja l-kunsinna u jqisu l-informazzjoni li tinsab f'dak iċ-ċertifikat.
               
            
                  (8)
               
               
                  Għaldaqstant, ir-Regolament (KE) Nru 854/2004 għandu jiġi emendat skont dan.
               
            
                  (9)
               
               
                  Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
               
            ADOTTAT DAN IR-REGOLAMENT:
      Artikolu 1
      L-Anness III tar-Regolament (KE) Nru 853/2004 huwa emendat skont l-Anness I ta' dan ir-Regolament.
      Artikolu 2
      L-Anness I tar-Regolament (KE) Nru 854/2004 huwa emendat skont l-Anness II ta' dan ir-Regolament.
      Artikolu 3
      Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      Għandu japplika mill-1 ta' Mejju 2014 għall-kunsinni kollha li jaslu fl-Istati Membri ta' destinazzjoni minn dik id-data.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-13 ta' Ġunju 2014.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 139, 30.4.2004, p. 55.
      
         (2)  ĠU L 139, 30.4.2004, p. 206.
      
         (3)  Id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (ĠU L 395, 30.12.1989, p. 13).
      
         ANNESS I
         Fil-Kapitolu II tat-Taqsima IV tal-Anness III tar-Regolament (KE) Nru 853/2004, il-punt 8 jinbidel b'dan li ġej:
         
            
                        “8.
                     
                     
                        Barra minn hekk, kaċċa selvaġġa kbira mhux misluħa:
                        
                                    (a)
                                 
                                 
                                    tista' tiġi misluħa u mqiegħda fis-suq biss jekk:
                                    
                                                (i)
                                             
                                             
                                                qabel is-sliħ, tkun maħżuna u ttrattata separatament minn ikel ieħor u ma tkunx iffriżata;
                                             
                                          
                                                (ii)
                                             
                                             
                                                wara s-sliħ, din tgħaddi minn spezzjoni finali fi stabbiliment li jimmaniġġa l-annimali tal-kaċċa skont ir-Regolament (KE) Nru 854/2004;
                                             
                                          
                              
                                    (b)
                                 
                                 
                                    tista' tintbagħat lejn stabbiliment li jimmaniġġa l-annimali tal-kaċċa fi Stat Membru ieħor biss jekk, waqt it-trasport lejn dak l-istabbiliment li jimmaniġġa l-annimali tal-kaċċa, tkun akkumpanjata minn ċertifikat li jikkonforma mal-kampjun stabbilit fl-Anness tar-Regolament ta' Implimentazzjoni tal-Kummissjoni (UE) Nru 636/2014 (*) maħruġ u ffirmat minn veterinarju uffiċjali, li jiddikjara li r-rekwiżiti stabbiliti fil-punt 4 fir-rigward tad-disponibbiltà ta' dikjarazzjoni, meta rilevanti, u l-akkumpanjament ta' partijiet rilevanti tal-ġisem, ġew sodisfatti.
                                    Fil-każ li stabbiliment li jimmaniġġa l-annimali tal-kaċċa, qrib iż-żona tal-kaċċa, ikun fi Stat Membru ieħor, it-trasport lejn dan l-istabbiliment li jimmaniġġa l-annimali tal-kaċċa ma għandux bżonn ikun akkumpanjat b'ċertifikat iżda bid-dikjarazzjoni tal-persuna mħarrġa msemmija fil-punt 2 li din tikkonforma mal-Artikolu 3(1) tad-Direttiva 89/662/KEE, filwaqt li jitqies l-istatus tas-saħħa tal-annimali tal-Istat Membru ta' oriġini.
                                 
                              
                  
         
      
         ANNESS II
         Fil-Parti A tal-Kapitolu VIII tat-Taqsima IV tal-Anness I tar-Regolament (KE) Nru 854/2004, jiżdied il-punt 2a li ġej:
         
            
                        “2a.
                     
                     
                        Il-veterinarju uffiċjali jrid jivverifika li ċertifikat tas-saħħa li jikkonforma mal-mudell stabbilit fl-Anness tar-Regolament ta' Implimentazzjoni tal-Kummissjoni (UE) Nru 636/2014 (*) jew id-dikjarazzjoni(jiet) jakkumpanja l-kaċċa selvaġġa kbira mhux misluħa trasportata lejn l-istabbiliment li jimmaniġġa l-annimali tal-kaċċa mit-territorju ta' Stat Membru ieħor, skont il-punt 8(b) tal-Kapitolu II tat-Taqsima IV tal-Anness III tar-Regolament (KE) Nru 853/2004. Il-veterinarju uffiċjali għandu jqis il-kontenut ta' dak iċ-ċertifikat jew id-dikjarazzjoni(jiet).